**Caiet de sarcini pentru achiziție de servicii de comunicare și promovare Festivalul Internațional de Teatru de la Sibiu ediția 30, Bursa de Spectacole de la Sibiu, Scena Digitală**

**Cod CPV:79342200-5 Servicii de promovare (rev2)**

# Introducere

Caietul de sarcini face parte integrantă din documentația de atribuire și constituie ansamblul cerințelor pe baza cărora se elaborează de către fiecare ofertant propunerea tehnică.

Caietul de sarcini conține, în mod obligatoriu, specificații tehnice. Acestea definesc, după caz și fără a se limita la cele ce urmează, caracteristici referitoare la nivelul calitativ, tehnic și de performanță.

În cadrul acestei proceduri, Teatrul Național „Radu Stanca” Sibiu îndeplinește rolul de autoritate contractantă în cadrul Contractului.

Pentru scopul prezentei secțiuni a documentației de atribuire, orice activitate descrisă într-un anumit capitol din Caietul de Sarcini și nespecificată explicit în alt capitol, trebuie interpretată ca fiind menționată în toate capitolele unde se consideră de către Ofertant că aceasta trebuia menționată pentru asigurarea îndeplinirii obiectului Contractului.

1. **Autoritatea Contractantă**

Teatrul Național „Radu Stanca” Sibiu, Bulevardul Corneliu Coposu 2, Sibiu 550245

# Contextul realizării acestei achiziții de produse

|  |
| --- |
| Teatrul Național „Radu Stanca” Sibiu organizează Festivalul Internaţional de Teatru de la Sibiu ediția 30 – denumit în continuare FITS 30 – în perioada 23 iunie-2 iulie 2023, cu tema *Miracol / Wonder.*  Festivalul are trei componente majore, care împart evenimentele prezentate în format fizic, online și hibrid în: spectacole indoor, spectacole outdoor și evenimente speciale. Dialogul, diversitatea și multiculturalitatea sunt pilonii pe care s-a construit festivalul și acest lucru rămâne de la an la an în filosofia după care organizatorii se ghidează. Dezvoltarea pe principiul vaselor comunicante face ca FITS să fie un eveniment complet, format în funcție de nevoile comunității și publicului.  FITS aduce în fața publicului un veritabil regal al artelor spectacolului, cu producții de teatru, dans, circ, film, musical, operă, carte, conferințe, expoziții, performance, muzică, spectacole de stradă  Una dintre componentele de bază ale FITS este comunicarea publică, ce va contribui la îndeplinirea obiectivului principal al programului: promovarea evenimentelor din cadrul festivalului la nivel național, cât și internațional și creșterea prestigiului manifestării culturale.  Una dintre structurile asociate ale FITS 30 este Bursa de Spectacole de la Sibiu.Accesul specialiștilor și al publicului la această structură este condiționată de realizarea unor actovități de comunicare și promovare.  Teatrul Național „Radu Stanca” Sibiu gestionează și implementează Scena Digitală, o platformă integrată video-on-demand, care poate fi accesată pe bază de abonament sau bilet individual. Accesul publicului la această platformă și creșterea numărului de utilizatori impun realizarea și implmentarea unei strategii de promovare și comunicare. |

## Informații despre autoritatea/entitatea contractantă

|  |
| --- |
| Teatrul Naţional „Radu Stanca” Sibiu funcţionează în subordinea Consiliului Local al Municipiului Sibiu, ca instituţie publică de cultură, precum şi instituţie de spectacole de repertoriu, în conformitate cu prevederile Ordonantei Guvernului nr.21/2007 privind Instituţiile şi companiile de spectacole sau concerte, precum şi desfăşurarea activităţii de impresariat artistic.  Finanţarea instituţiei se realizează din venituri proprii, în conformitate cu Legea  nr. 273/2006 şi subvenţii acordate de la bugetul local, prin bugetul Municipiului Sibiu.  Conform Regulamentului de organizare și funcţionare al instituţiei, obiectivele instituţiei sunt: asigurarea unui cadru favorabil creaţiei şi difuzării spectacolului în cele mai bune condiţii, producerea şi prezentarea spectacolelor de teatru, punerea în valoare a patrimoniul naţional şi universal al literaturii dramatice şi al artei spectacolului, sprijinirea creaţiei dramatice naţionale, asigurând valorificarea scenică a acesteia, sensibilizarea publicului prin mijloace specifice pentru receptarea spectacolelor, fundamentarea şi desăvârşirea unui profil propriu, în funcţie de crezul şi programul artistic şi de contextul în care îşi desfăşoară activitatea, realizarea de cercetări, experimente şi studii legate de limbajul teatral, menirea de a stimula şi ocroti afirmarea personalităţii artiștice şi a libertăţii de creaţie, instaurarea şi cultivarea unui climat artistic superior, promovarea artei româneşti în lume, în vederea formării, dezvoltării şi impunerii unei imagini adecvate a României pe plan internaţional.  Pentru realizarea obiectivelor proprii, teatrul desfăşoară următoarela activităţi: producerea şi prezentarea de spectacole, susținerea evenimentelor culturale şi a spectacolelor de teatru, coproducerea spectacolelor de teatru, sprijinirea dezvoltării culturii şi a activiţăţii teatrale în regiune, organizarea şi participarea la evenimente şi acţiuni cultural-artistice, în ţară şi în străinătate, realizarea de proiecte cultural-artisiice în colaborare cu artişti şi instituţii din ţară şi din străinătate, producerea şi difuzarea materialelor de promiovare a activităţii teatrului, participarea la turnee, festivaluri şi alte manifestări artistice şi în străinătate, selecţionarea, perfecționarea şi promovarea membrilor colectivului, menţinerea nivelului programului artistic şi dezvoltarea continuă a pregătirii profesionale a artiştilor, colaborarea cu cei mai cunoscuţi oameni de teatru, astfel încât să fie promovată excelența, originalitatea şi viziunea creatoare, dezvoltarea unui mediu intelectual care să încurajeze creativitatea şi celelalte valori de bază ale teatrului, invitarea unor spectacole din ţară şi ștrăinătate importante pentru dezvoltarea relaţiei teatrului cu publicul său, crearea unui cadru de formare profesională pentru actorii tineri prin organizarea de ateliere cu importanţi reprezentanţi ai diferitelor şcoli sau instituţii din lume.  Misiunea instituţiei. Teatrul Naţional „Radu Stanca” este continuatorul tradiţiei de aproape cinci secole de teatru în Sibiu şi în regiune. Având în repertoriu spectacole diferite, pornind de la tragedia greacă şi ajungând la cel mai novator experiment al secolului XXI, teatrul sibian răspunde tuturor provocărilor contemporane. Spectacolele Teatrului Naţional „Radu Stanca” încearcă să surprindă diversiiatea tendinţelor din artele spectacolelor, de la tradiţie, cuvânt şi imagine, până la spectacole de instalaţii, teatru-dans, spectacole muzicale etc.  Teatrul Național „Radu Stanca” Sibiu este organizatorul Festivalului Internațional de Teatru de la Sibiu. |

## Informații despre contextul care a determinat achiziționarea produselor

|  |
| --- |
| Festivalul Internațional de Teatru de la Sibiu (FITS) este primul mare festival din Europa Centrală și de Est, unul dintre cele mai mari festivaluri din lume și cel mai mare eveniment dedicat artelor spectacolului din România. Anual, festivalul este un prilej de sărbătoare, cu spectacole excepționale invitate din țări precum: Franta, Germania, Marea Britanie, Spania, SUA, Israel, Japonia, Austria, Elveția, Italia, China, Republica Moldova ș.a. și vom continua colaborările strategice dezvoltate în domeniul cultural, pentru a da noi valori cooperărilor care au avut atât de mult succes. FITS este organizat sub Înaltul Patronaj al Președintelui României, cu sprijinul Primăriei Municipiului Sibiu, al Consiliului Local Sibiu, Guvernului României, Ministerului Culturii, Ministerului Educației, Institutului Cultural Român. Acest eveniment reunește mari artiști ai scenei mondiale, oferind publicului posibilitatea de a se bucura de unele dintre cele mai apreciate spectacole ale lumii, recunoscute la nivel internațional și recompensate cu distincții prestigioase.  Festivalul Internaţional de Teatru de la Sibiu se află anul acesta la a 30-a ediție și se va desfășura în perioada 23 iunie-2 iulie 2023, cu tema *Miracol / Wonder*.  Reprezentațiile Festivalului Internațional de Teatru de la Sibiu vor fi disponibile în săli de spectacole, în spații neconvenționale, în biserici, în piețele centrale ale Sibiului și în casele spectatorilor.  FITS păstrează tradiția marilor reprezentații în spații deschise, la care accesul publicului va fi liber, iar suplimentar va difuza, în mediul online, o serie de spectacole cu acces gratuit.  În 2023 sărbătorim:  -75 de ani de existență a Israelului și tot atâția ani de relații diplomatice între România și Statul Israel. Pentru a celebra acest parteneriat de cooperare strategică am pregătit un puternic Sezon Israelian.  -30 de ani de Francofonie în România, prin prezența la Sibiu a artiștilor din: Franța, Belgia, Canada, Elveția, Luxemburg și Guineea.  STRUCTURILE ASOCIATE ALE FITS SUNT URMĂTOARELE:  ALEEA CELEBRITĂŢILOR DIN SIBIU (<https://www.sibfest.ro/aleea-celebritatilor>), una dintre cele mai deosebite structuri ale FITS, va aduce anul acesta nume noi care se vor alătura celor 56 de oameni de teatru și de cultură distinși cu stele. Aleea Celebrităților a fost inaugurată în anul 2013 și reprezintă un spațiu de celebrare, de recunoaștere publică a meritelor și a contribuției unor mari personalități la dezvoltarea cultural-artistică a lumii.  GALA CELEBRITĂȚILOR are loc după acordarea stelelor și aduce pe scenă personalitățile distinse cu o stea pe Aleea Celebrităților, fiind un eveniment dedicat recunoașterii publice a meritelor marilor artiști distinși la Sibiu și un prilej pentru celebrarea activității profesionale a unui manager cultural, prin Premiul de Excelență, și a activității profesionale a unui actor și a unui regizor, prin Premiile „Virgil Flonda” și „Iulian Vișa”.  PROGRAMUL DE VOLUNTARIAT (<https://www.sibfest.ro/voluntariat>) este o școală nonformală inovatoare, cu participanți atât din spațiul sibian, cât și din cel național și internațional. Programul oferă oportunități de training, dobândire de experiență pentru o reușită mai bună în piața muncii, formarea de noi deprinderi, familiarizarea cu diferite sisteme operaționale și structuri organizatorice, mândria de a fi parte activă a comunității, dar și implicarea într-o organizație prestigioasă.  În fiecare an ne mărim familia cu membri cu vârste între 16 și 70 de ani, din România, dar și din țări precum Polonia, Franța, Japonia, China, Canada, Turcia, Finlanda sau Coreea de Sud. Împreună cu Țara Soarelui Răsare am înființat Programul de Voluntariat Japonia, ce a atras de-a lungul timpului peste 150 de voluntari niponi, cu sprijinul EU-Japan Fest Japan Committee. Datorită Programului de Voluntariat, Festivalul Internațional de Teatru de la Sibiu a primit Premiul Fundației Japonia pentru anul 2015.  Festivalul Internațional de Teatru de la Sibiu, împreună cu Teatrul Național Radu Stanca Sibiu și ȘCOALA DOCTORALĂ ÎN ARTELE SPECTACOLULUI ȘI MANAGEMENT CULTURAL DIN CADRUL UNIVERSITĂȚII LUCIAN BLAGA SIBIU (<https://www.sibfest.ro/festivalul-universitatilor>), dezvoltă permanent proiecte cu universitățile, colegiile și academiile de teatru și artele spectacolului din întreaga lume, iar pentru 2023 au pregătit un program de evenimente provocatoare în cadrul Festivalului. FESTIVALUL UNIVERSITĂȚILOR DE TEATRU ȘI MANAGEMENT CULTURAL s-a dezvoltat firesc după ce ani de-a rândul secțiunea FITS „Întâlnirea școlilor și academiilor de teatru din România și din lume” a reunit spectacole de calitate, de la școli de teatru din România, Franța, Marea Britanie, Germania, Statele Unite ale Americii, China, Japonia, Rusia, Canada, Republica Moldova etc. Spectacolele studenților din școlile de teatru invitate sunt supuse unui proces de selecție, realizat de către Consiliul Departamentului de Artă Teatrală din ULBS și de către un board de experți internaționali, profesori în universități de prestigiu, astfel încât mediul universitar românesc și publicul larg să poată beneficia de experiența unor produse artistice realizate și reprezentate public la un nivel de excelență.  PLATFORMA INTERNAȚIONALĂ DE CERCETARE DOCTORALĂ ÎN ARTELE SPECTACOLULUI ȘI MANAGEMENT CULTURAL (<https://www.sibfest.ro/platforma>) este un spațiu excelent pentru dialog și schimburi universitare între tineri cercetători, membrii comunităților academice și publicul larg, care se derulează în fiecare an, începând cu 2014, în cadrul Festivalului Internațional de Teatru de la Sibiu. An de an, profesori iluștri din zeci de universități ale lumii se întâlnesc la Sibiu în format fizic, hibrid și online, pentru a dialoga pe tema doctoratelor exemplare în teatru, artele spectacolului, diplomație culturală și leadership cultural.  THERME FORUM (<https://www.sibfest.ro/therme>) este o structură asociată festivalului, dedicată modului în care proiectarea arhitecturală, programarea, tehnologia și evoluția comunităților noastre vor forma teatrele și experiența participativă a viitorului. Evenimentul se traduce prin o serie de conversații cu arhitecți, designeri, artiști și manageri culturali de talie mondială, despre teatru și valoarea investițiilor ample, cu viziune, în cultură.  Prin dialogurile variate, participanții la eveniment examinează legătura dintre artele spectacolului și clădirile acestora și modul în care această relație modelează și influențează comunitatea, din punctul de vedere al durabilității financiare și sociale, precum și al evoluției artei performative. Ediția din 2023 va avea o triplă dimensiune: fizică, online și hibridă. Therme Forum inspiră și provoacă participanții printr-o examinare a exemplelor istorice, a perspectivelor, a celor mai bune practici și a tendințelor din întreaga lume. Prin Therme Forum încercă, să găsim cele mai bune soluții pentru dezvoltarea proiectului public-privat de construcție a Noului Centru de Spectacole și Congrese la Sibiu. platforma de arte vizuale (PAV) - <https://sibfest.ro/ro/platforma-de-arte-vizuale> - Ziarul Orizontal este un proiect de artă în spațiul public început în 2010 și produs de TNRS și Primăria Sibiu, împreună cu artistul Dan Perjovschi. O nouă ediție se inaugurează odată cu fiecare festival de teatru și este updatată de-a lungul unui an. Ziarul Orizontal a fost motorul de creare a *platformei de arte vizuale* (PAV). Inițiativa *platforma de arte vizuale* (PAV) și-a găsit un loc fertil la intersecția dintre două evenimente de anvergură înternațională: expoziția de artă contemporană documenta15 de la Kassel și Festivalul Internațional de Teatru de la Sibiu 2023. Având loc în Sibiu, oraș ce pendulează între conservatorism și oreintegrare / redefinire a multiculturalismului, *platforma de arte vizuale* își propune să ilustreze această dinamică complexă, ce se răsfrânge și asupra scenei locale de artă contemporană. PAV aduce împreună atât artiști și asociații care activează local, cât și actanți din restul țării și din Germania – pluralitatea variilor puncte de vedere stând la baza conceptului acestei structuri FITS.  FESTIVALUL STATUILOR VIVANTE  Festivalul Statuilor Vivante, o nouă secțiune care a fost inclusă în programul Festivalului Internațional de Teatru de la Sibiu, oferă publicului 40 de reprezentații din cadrul Proiectului „Moștenirea”, realizat de Mihai Mălaimare. Creațiile sunt prezentate pe Pietonala Nicolae Bălcescu din Sibiu, dar și în localitățile din Mărginimea Sibiului – la Săliște și Gura Râului.  Producțiile prezentate în premieră la Sibiu sunt rezultatul colaborării dintre Mihai Mălaimare, specialiști în machiaj, scenografi și studenți de la UNArte București și studenți de la: Universitatea „Lucian Blaga” Sibiu, Universitatea din Craiova, Universitatea „George Enescu” Iași, Universitatea de Vest Timișoara, Universitatea „Ovidius” Constanța, Academia de Muzică, Teatru și Arte Plastice Chișinău și Universitatea de Arte Târgu Mureș.  SECȚIUNEA „GEORGE BANU”  Academician, profesor în cadrul Universității Sorbonne Nouvelle - Paris 3, Ofițer al Ordinului Artelor și Literelor, Cavaler al Ordinului Național al Meritului, Membru de Onoare al Fundației Culturale Române, Președintele Premiului Europa, Președinte de Onoare al Asociației Internaționale a Criticilor de Teatru, și Doctor Honoris Causa al multor universități din lume, George Banu a jucat un rol important în destinul cultural, teatral și festivalier al Sibiului. Pe lângă activitatea sa prolifică de autor de volume fundamentale pentru înțelegerea mecanismului teatral contemporan, Domnia Sa are meritul de a fi creat din secțiunea de Conferințe speciale FITS o punte esențială între marile nume ale teatrului și scenei mondiale și publicul festivalier.  În numele prieteniei și generozității cu care a contribuit la evoluția festivalului nostru, în cadrul ediției aniversare FITS 2023, inaugurăm Secțiunea „George Banu” care va include o serie de evenimente dedicate marelui om de teatru. Fiți alături de noi cu prilejul lansărilor de carte, expoziției și evenimentului special dedicat lui George Banu, pentru a aduce, alături de marile personalități ale scenei internaționale, un ultim omagiu celui care ne-a ajutat an de an să descoperim frumusețea și miracolul teatrului.  **Având în vedere diversitatea și complexitatea Festivalului Internațional de Teatru de la Sibiu, se impune realizarea și implementarea unei strategii ample de comunicare și promovare, care să asigure accesul publicului la informațiile despre evenimentele din cadrul acestui proiect, la promovarea manifestărilor sale pentru asigurarea vizibilității artiștilor și a companiilor invitate și sporirea prestigiului manifestării.**  **Anual, comunicarea și promovarea FITS s-a realizat prin intermediul unor campanii care au crescut vizibilitatea evenimentului, au înlesnit accesul publicului la informațiile legate de evenimente, au pus în valoare și au oferit vizibilitate partenerilor și finanțatorilor FITS, au crescut numărul de accesări pe platformele online ale FITS, au contribuit la creșterea vânzărilor de bilete și abonamente, au contribuit la creșterea prestigiului FITS.**  BURSA DE SPECTACOLE DE LA SIBIU (<https://www.sibfest.ro/bursa>), structură asociată a Festivalului Internațional de Teatru de la Sibiu, reprezintă un eveniment unic în domeniul cultural din România, mijlocind legătura dintre festivaluri, centre culturale și artiști, companii independente și/sau instituții de stat din domeniul artelor spectacolului. Este o ocazie de întâlnire a profesioniștilor din domeniul artelor spectacolului, producători, organizatori de evenimente, finanțatori și promotori ai creațiilor artistice de calitate și, nu în ultimul rând, un bun prilej de explorare a posibilităților de cooperare și realizare a turneelor internaționale.  Un loc al întâlnirii, al confruntării ideilor, al promovării intereselor și al prezentării bunelor practici, Bursa încurajează inițiativele și proiectele de colaborare, prin activitățile specifice pe care le organizează: conferințe, ateliere, întâlniri, prezentări și activități de socializare. Începând cu ediția din 2021, Bursa de Spectacole se desfășoară în format hibrid, pentru ca participanții prezenți în Sibiu, cât și cei care nu pot călători, să poată dialoga și construi împreună, prin soluții digitale. Am creat astfel o punte între dimensiunea fizică și online, un loc de întâlnire și discuție, disponibil tuturor celor care activează în domeniul artelor spectacolului.  **Având în vedere faptul că FITS 30 cuprinde și în acest an Bursa de Spectacole de la Sibiu, ca structură asociată, este necesară realizarea unei companii de comunicare și de promovare a acestei structuri precum și asigurarea comunicării cu publicul și partenerii Bursei până la finalul anului 2023. Prestigiul Bursei de Spectacole de la Sibiu și asigurarea unei participări numeroase de specialiști din domeniul artelor spectacolului din întreaga lume sunt condiționate de asigurarea unei comunicări și promovări constante și detaliate.**  SCENA DIGITALĂ - FITS (<https://scena-digitala.ro/>)  TNRS este primul teatru național din România cu o platformă integrată video-on-demand, care poate fi accesată pe bază de abonament sau bilet individual. Lansată în iulie 2020, Scena Digitală are un catalog online de peste 60 de spectacole de teatru și teatru-film, produse la Sibiu sau invitate de pe marile scene ale lumii. Noi producții vor fi adăugate pe parcursul anului 2023. Spectacolele sunt înregistrate în condiții de calitate HD a sunetului și a imaginii și sunt subtitrate în engleză sau în română, în cazul spectacolelor produse de Secția Germană TNRS.  Continuăm, și în cadrul ediției din acest an a Festivalului, proiectul SCENA DIGITALĂ - FITS. Prin platformele noastre online vom transmite spectacolele prezentate în festival, pentru a putea fi accesate în toate orașele din țară care sunt interesate de această inițiativă, dar mai ales de comunitățile unde nu există teatre.  **Scena Digitală dispune de o ofertă semnificativă de spectacole, filmate la o calitate foarte bună, dar numărul accesărilor și al vânzărilor de bilete și abonamente este mic. Din acest motiv este necesară realizarea unei campanii de comunicare și promovare care să sporească vizibilitatea acestui proiect și să ducă la creșterea vânzării de bilete și abonamente**  **Având în vedere calitatea ridicată a spectacolelor înregistrate pe care le oferă publicului Scena Digitală și lipsa unei campanii de promovare care să facă cunoscute publicului facilitățile pe care această platformă le oferă pe bază de bilet sau abonament, este necesară promovarea și comunicarea informațiilor legate de Scena Digitală, creșterea audienței, a numărului de accesări.** |

## Informații despre beneficiile anticipate de către autoritatea/entitatea contractantă

|  |
| --- |
| Beneficiile anticipate prin achiziția de servicii de comunicare și promovare Festivalul Internațional de Teatru de la Sibiu ediția 30, Bursa de Spectacole de la Sibiu, Scena Digitală sunt:  - Prezentarea și promovarea pentru publicul român, internațional și pentru parteneri, a Festivalului și a evenimentelor care fac parte din FITS 30  - Promovarea artiștilor și a invitaților speciali FITS 30  - Creșterea vizibilității FITS 30 și a evenimentelor asociate în toate mediile de comunicare  - Augmentarea reputației festivalului și creșterea audienței  - Promovarea spectacolelor difuzate pe Scena Digitală  - Creșterea vizibilității Scenei Digitale în rândul publicului român și străin  - Creșterea numărului de accesări pe platforma [www.scena-digitala.ro](http://www.scena-digitala.ro)  - Creșterea prestigiului Bursei de Spectacole de la Sibiu  *­*- Atragerea de noi parteneri pentru Bursa de Spectacole de la Sibiu |

# Produsele solicitate

## Obiectivul general la care contribuie furnizarea serviciilor

|  |
| --- |
| Realizarea unei comunicări și promovări unitare și coerente prin elaborarea și implementarea unei strategii de comunicare a Festivalului Internațional de Teatru de la Sibiu, cu integrarea temei Miracol/Wonder, comunicarea și promovarea activităților Bursei de Spectacole de la Sibiu și promovarea proiectului Scena Digitală. |

## Descrierea serviciilor

|  |
| --- |
| **A. COMUNICARE ȘI PROMOVARE FESTIVALUL INTERNAȚIONAL DE TEATRU DE LA SIBIU EDIȚIA 30**  **1. Crearea strategiei de comunicare și promovare cu integrarea temei Miracol/Wonder în campania de comunicare, atât în mediile tradiţionale, cât şi în mediul online**  Strategia de comunicare va cuprinde referiri detaliate la modalitatea de comunicare în mai multe medii, atât tradiționale, cât și online.    **2. Realizarea și implementarea strategiei pentru conturile de Social Media FITS (Facebook, Instagram, Twitter, TikTok, YouTube):**  - Implementare strategie de push-notifications pe perioada festivalului  - Coordonare comunicare cu echipa de web development  - Selectare minim 4 influenceri în vederea participării la festival  **3. Activitate de servicii de comunicare**  - Realizarea planurilor editoriale de postări pe social media (Facebook, Instagram, Twitter, TikTok, YouTube)  - Scrierea şi publicarea actualizărilor pe blogul festivalului, minim 5 articole până la data de 2 iulie 2023  – Activităţi de community management (răspunsuri la mesaje şi comentarii reţele de socializare pe toată durata de derulare a contractului  - Comunicare de criză (stabilirea și identificarea situațiilor de criză posibile sau în desfășurare, alcătuirea și implementarea unui plan de comunicare)  - Realizare conţinut pentru partenerii media – minim 4 interviuri, minim 5 articole de presă  - Urmărirea obiectivelor de comunicare pentru sponsorii FITS, conform planului agreat cu organizatorii  - Încărcarea clipurilor pe YouTube – minim 10 clipuri până la data de 2 iulie 2023  - Trimiterea de push-notifications prin intermediul site-ului  - Coodonare Echipa FOTO FITS – realizarea de ședințe de lucru cu echipa Foto FITS 30, realizarea de selecții foto zilnice, punerea la dispoziția mass-media a albumelor foto pe toată durata de derulare a FITS 30.  **3. Activităţi de întreţinere a relaţiilor cu influencerii**  - Media relations pentru presa de specialitate și presa generală în colaborare cu reprezentanţii FITS  - Influencer relations (RO) pentru site-urile de specialitate și site-urile generaliste  - Dezvoltare proiecte speciale influenceri şi parteneri media digitali – minim 2 proiecte până la data de 2 iulie 2023  **4. Activităţi comunicare digitală**  - setare, optimizare campanii de Google Ads, Youtube Ads  - setare, optimizare campanii Instagram Ads și Facebook Ads  **5. Raportare**  Realizare raport de activitate și monitorizare apariții media tradiţională şi digitală minim 2.  Durata de derulare este de la data semnării contractului și până la data de 31 iulie 2023  **B. COMUNICARE ȘI PROMOVARE ONLINE SCENA DIGITALĂ**  - Realizarea planurilor editoriale de postări pe social media (Facebook, Instagram) – minim 8 postări lunar  - Realizare lunară a unui newsletter dedicat evenimentelor și spectacolelor Scena Digitală  - Crearea contului de Instagram  - activităţi de community management (răspunsuri la mesaje şi comentarii reţele de socializare) – pe toată durata de desfășurare a contractului  - Creşterea vizibilității postărilor prin implementarea unui plan Facebook Ads – pe toată durata de desfășurare a contractului  Durata de derulare este de la data semnării contractului și până la data de 31 decembrie 2023  **C. COMUNICARE ȘI PROMOVARE ONLINE BURSA DE SPECTACOLE DE LA SIBIU**  - Realizarea planurilor editoriale de postări pe social media (Facebook, Instagram) – minim 2 postări lunar  - Realizare lunară a unui newsletter dedicat în limba română cu variantă tradusă şi în limba engleză – minim un newsletter lunar  - Activităţi de community management (răspunsuri la mesaje şi comentarii reţele de socializare) – pe toată durata de desfășurare a contractului  Durata de derulare este de la data semnării contractului și până la data de 31 decembrie 2023 |

## Atribuțiile și responsabilitățile părților

|  |
| --- |
| ***Ofertantul are următoarele obligații principale:***   * 1. *mobilizarea de resurse suficiente și cu expertiză adecvată pentru a asigura gestionarea contractului, astfel cum este solicitat la nivelul Caietului de Sarcini,*   2. *îndeplinirea obligațiilor contractuale, cu respectarea bunelor practici din domeniu, a prevederilor legale și contractuale relevante, astfel încât să se asigure că obligațiile sunt îndeplinite la parametrii solicitați,*   3. *asigurarea unui grad de flexibilitate în planificarea modalității de gestionare a contractului, pe toată durata de derulare a contractului,*   4. *transmiterea datelor de identificare și de contact ale personalului alocat pentru executarea contractului*   5. *reducerea, în măsura posibilă, la minim, a situațiilor de întârzieri în prestarea serviciilor, minimizând astfel impactul negativ asupra activității autorității/entitătii contractante,*   6. *asigurarea că orice documente, documentații și/sau instrucțiuni furnizate către personalul autorității/entitătii contractante sunt exacte și elaborate în conformitate cu bunele practici specifice în domeniu,*   7. *prezentarea rapoartelor solicitate de personalul autorității/entitătii contractante, potrivit cerințelor de raportare stablite prin Contract,*   8. *colaborarea cu personalul autorității/entitătii contractante alocat pentru furnizarea serviciilor care fac obiectul contractului.*   Obligațiile principale ale Ofertantului devenit Contractant se completează cu obligațiile prevăzute în condițiile contractuale.  **Autoritatea/entitatea contractantă are următoarele obligații principale:**   1. *punerea la dispoziția Contractantului a tuturor informațiilor disponibile și necesare pentru derularea contractului în timpul stabilit și la nivelul de calitate și performanță prevăzut în Caietul de Sarcini,* 2. *mobilizarea tuturor resurselor care sunt în sarcina sa, pentru buna derulare a contractului,* 3. *colaborarea cu Contractantul pentru a identifica în timp util orice eventuale probleme care ar putea apărea pe parcursul derulării contractului,* 4. *asigurarea acurateței oricăror informații puse la dispoziția Contractantului pe durata derulării contractului,* 5. *monitorizarea îndeplinirii tuturor cerințelor din Caietul de Sarcini pe durata* *derulării contractului, efectuarea și păstrarea unei arhive cu înregistrări pentru documentarea nivelului de performanță a Contractantului,* 6. *notificarea Contractantului prin canalele de comunicație puse la dispoziție de acesta privind orice incidente sau disfuncționalități care intervin pe perioada de derulare a contractului,* |

1. **Durata contractului**

Durata contractului este de la data semnării contractului și până la data de 31 decembrie 2023

1. **Valoarea contractului**

Valoarea totală a contractului este de 75.000 lei, fara TVA detaliată astfel:

- Valoare comunicare și promovare Festivalul Internațional de Teatru de la Sibiu ediția 30 și Bursa de Spectacole de la Sibiu: 57.000 lei

- Valoare Comunicare și promovare online Scena Digitală: 10.000 lei

- Valoare reclame Facebook, Instagram, You Tube: 8.000 lei

# Modalități si condiții de plata

1. **Alcătuirea ofertei**

Prețul total ofertat se va încadra în valoarea bugetară estimată, iar contractul va fi exprimat și încheiat în lei.

Serviciile ofertate vor avea cel puțin caracteristicile menționate în acest caiet de sarcini de către autoritatea contractantă.

Autoritatea contractantă impune prin prezentul Caiet de sarcini alocarea unui buget în valoare de minim 8.000 lei aferent plăților directe efectuate către Facebook, Instagram, You Tube

Oferta se va prezenta integral și va cuprinde: valoarea aferentă serviciilor de comunicare și promovare, valoarea aferentă plăților către Facebook, You Tube, Instagram.

Prețurile vor fi exprimate în lei, fără TVA, și nu vor putea fi modificate pe durata de derulare a contractului.

Oferta se va încadra în valoarea estimată totală precizată în prezentul Caiet de sarcini.

1. **Criteriul de atribuire:**

Prețul cel mai scăzut.

1. **Protecția datelor cu caracter personal**

În executarea contractului Contractantul se angajează să depună toate diligențele pentru

prelucrarea și păstrarea confidențialității datelor cu caracter personal în acord cu

prevederile legale în vigoare.

Intocmit

Secretar PR Sorana Bitu